 -  आभा झा।
 विडंबना, रोचक जीवन स्थिति सँ भरल यथार्थ एकदम नब बिंब आ कथावस्तुक संग उपस्थित होइत अछि, जे पाठककेँ प्रायः चमत्कृत करैत अछि।
 आ रूढ़िवादी सोचक विरुद्ध जे वैचारिक स्तर पर जे संघर्ष कएल जा रहल अछि आ वर्तमानमे भयावह होइत स्त्री -हिंसा आ शोषणक परिदृश्यमे स्त्री-कथा लेखनक भूमिका, नब युगक विमर्श रचि रहल अछि।
 समकालीन कथा-साहित्यक लोकप्रिय परिदृश्यमे युवा स्त्री-कथाकारक भूमिका अविस्मरणीय मानल जा सकैत अछि जिनकर लेखन अपेक्षाकृत रूप सँ बेसी समृद्ध आ विविधतासंपन्न रूपमे पाठकक सामने आयल अछि। स्त्री रचनाकार एक पैघ बदलावक संग आत्मविश्वास सँ अपन सुख-दुःख, आक्रोश, अनुभव आ असहमतिकेँ व्यक्त कऽ रहल छथि। अनुभव कखनो इकहरा नहिं होइत अछि। अलग-अलग व्यक्तिक अनुभव अलग-अलग होइत अछि, ओहिमे भेद होइत अछि। ताहि दुवारे स्त्री-लेखनकेँ कोनो एक सूत्रमे बान्हनाइ सर्वथा कठिन होइत अछि। यैह ओकर खूबी अछि। एहि सँ ओकरा बहुरंग आ विविध आकर्षक छटा हासिल होइत अछि। यैह तत्व ओकरा खूबसूरत बनबैत अछि।
 स्त्री अपन दैनंदिन जीवनमे जे प्रतिबंध झेलैत अछि, पुरूष ओकर कल्पना मात्र कऽ सकैत अछि जे प्रायः आंशिक आ एकांगी होइत अछि। स्त्री लेखन ओहि प्रतिबंध आ दमनक प्रतिरोधक सार्वजनिक उद्घोष अछि आ एहि प्रतिरोधक वजह सँ ओ समाजक अन्य वंचित हाशिये पर छूटल समूहक स्वर दैत प्रतीत होइत छथि।
 अपन जीवनमे स्त्री होइकेँ कारण पेश आबय वाला अनेक घटनाक्रम सँ जूझैत ओ बेर-बेर अपन जेहेन स्थितिमे रहय वाली स्त्रीक जीवनक मुआयना केलनि। स्त्री रचनाकार अपन नानी, बाबी, मायक जीवनकेँ देखने छथि आ चाहैत छथि कि हुनकर जीवन हर हालमे हुनका सँ अलग हेबाक चाही। आजुक दौरकेँ सब सँ नीक बात ई अछि कि आजुक रचनाकारक स्त्री-पात्र अपन वर्तमानमे जीबय छथि आ जे दुःख हुनकर नानी, बाबी आ मायक आँचरमे पलि रहल छल ओ ओकरा विदा कऽ देलनि। आब स्त्रीकेँ कोनो चोर दरवाजाकेँ जरूरत नहिं अछि ओ मेन गेटमे प्रवेश करैत अपन मनचाहा जीवन जीबी रहल अछि।
 एकटा बिल्कुल नब रचनाकारक कथाक अंतिम पाँति हमरा याद आबि रहल अछि जाहिमे एक युवती जे अपन मंगेतरकेँ विवाह सँ इनकार कऽ दैत छथि कियैकि एहि बीच ओ कोनो दोसर युवककेँ पसंद करय लगलीह, ओ कहैत छथि आब लिखय लेल किछु नहिं बचल हम आब जीवन चाहैत छी। जीवनकेँ जीबयकेँ इच्छा जतेक शिद्दत सँ आजुक स्त्री-पात्रमे अछि शायद पहिने कखनो नहिं देखल गेल कियैकि आजुक स्त्री आसमानक दूरी नापि लेने छथि आ साहित्य तऽ समाजक आईना मानल गेल अछि।
 जय मिथिला, जय मैथिली। 